#codeEU, EU CODE WEEK

#codeEU je inicijativa koju je pokrenula **Neeile Kroes** uz podršku **DG Connect u Europskoj komisiji** sa ciljem da se ljude potakne da uče programirati, da se svima nama pruži prilika da ostvarimo vlastite ideje i promijenimo svijet. Tehnologija oblikuje naše živote ali manjima odlučuje što ćemo i kako koristiti. Mi možemo učiniti puno više od korištenja, dijeljenja i „lajkanja“. Mi možemo ostvariti naše „lude“ ideje i izgraditi usluge i stvari koje će donijeti radost drugima.

Programiranje je kreativno područje koje svima nama nudi mnogobrojne mogućnosti da ostvarimo svoje ideje i zamisli. Ova inicijativa je **usmjerena na djecu i mlade, nezaposlene osobe ali i na sve nas** nudeći svima nama mogućnost da postanemo aktivni sudionici u kreiranju budućnosti čovječanstva ili osiguramo vlastitu egzistenciju. Treba li spomenuti da će do kraja 2015. u EU **nedostajati 900.000 ICT stručnjaka**?

Cilj inicijative je **poboljšati programiranje** na europskoj razini, **motivirati** ljude da počnu učiti programirati te **povezati** pojedince, skupine, ustanove, organizacije i tvrtke koje su spremni pomoći ljudima doživjeti radost i relevantnost programiranja.

Programiranje zaslužuje veću pažnju javnosti i stoga je organiziran prvi Europski tjedan programiranja sa željom da se organizira niz prigodnih događaja diljem Europe - sve sa ciljem upoznavanja građana s programiranjem kao i učeći ih ovu vještinu.

Između **25. i 30. studenog 2013.** godine diljem Europe organizirano je preko 300 različitih prigodnih događanja u kojima se okupilo nekoliko desetaka tisuća sudionika. **U Hrvatskoj** su se u ovoj inicijativi okupile ukupno **64 osnovne i srednje škole, fakulteti i udruge sa gotovo 4000 sudionika**, time smo po broju sudionika i događanja zauzeli **drugo mjesto u Europi**.

Razvoj svijesti o važnosti programiranja te poticanje na kontinuirano usvajanje novih znanja i vještina iz područja programiranja na europskoj razini nastavlja se pripremama i organiziranjem drugog Europskog tjedna programiranja koji će se obilježiti od **11. do 17. listopada 2014**.

**Pozivamo sve da se uključe** u inicijativu **organiziranjem različitih prigodnih događanja** povezanih s programiranjem, radionica, okruglih stolova i sličnih aktivnosti, da **međusobno dijelimo primjere dobre prakse** te **ostvarimo suradnju** između različitih postojećih ustanova, inicijativa i grupa. Upamtite: i dvoje je grupa!

**Potrebna nam je vaša podrška** u organizaciji događanja povodom tjedna programiranja! Željeli bismo i vas zamoliti da organizirate vlastiti događaj povodom drugog Europe Code Week. Čak ako vaš događaj nije usko povezan s programiranjem, biti će nam drago predstaviti ga. Kontaktirajte lokalnog ambasadora i registrirajte svoj događaj na našoj karti. Podijelite svoje primjere dobre prakse na našoj Facebook stranici. Doprinesite ovoj inicijativi vlastitim idejama!

Kontakti:

*europecodes@gmail.com*

[*http://codeweek.eu/*](http://codeweek.eu/)

[*https://twitter.com/CodeWeekEU*](https://twitter.com/CodeWeekEU)

[*https://www.facebook.com/codeEU*](https://www.facebook.com/codeEU)

[*https://www.facebook.com/CodeWeekHr*](https://www.facebook.com/CodeWeekHr)

*ivana.ruzic@skole.hr*